અહીંથી અમારું નેકસ્ટ સ્ટૉપ હતું જય વિલાસ પેલેસ. જે જવ્હારથી આશરે બે કિલોમીટર પહેલાં આવે છે. ધોધમાર વરસાદ જાણે બંધ થવાનું નામ લેતો નહોતો. અને એને કારણે જ પેલેસનાં દ્વાર બંધ હતાં. ચોકીદારે અમને માહિતી આપી કે અહીં અનેક ફિલ્મ, ઐતિહાસિક પૃષ્ઠભૂવાળી મરાઠી-હિંદી ટીવીસિરિયલ્સનાં શૂટિંગ થયાં છે. પેલેસની આસપાસનો પરિસર ફરી અમે પાછા ગાડીમાં ગોઠવાયા. બપોરનો એક થયો હતો ને હવે સૌને લાગી હતી કકડીને ભૂખ. વરસાદ એવો વરસતો હતો કે રસોઈ બનાવવા ક્યાંય જગ્યા દેખાતી નહોતી. છેવટે એક ઝૂંપડી જેવું દેખાતાં પાકનિષ્ણાત બે મિત્ર એમાં ઘૂસ્યા. દોઢેક કલાકની જહેમત બાદ ગરમાગરમ દાળ-ભાત-અથાણું ને ખાખરાનું લંચ લઈ અમે અમારા રિસોર્ટ પર પહોંચ્યા. દોઢ દિવસ જવ્હાર તથા આસપાસનાં વિસ્તાર-જોવાલાયક સ્થળ માણી રવિવારની સાંજે મુંબઈ આવવા નીકળ્યા ત્યારે અમે મનસૂબો કરી લીધો હતોઃ હવે આવીશું તો થોડો વધારે સમય આપીશું આ છૂપા રતનને.